ઓસ્કરે ઉપરના માળે આવેલી ઑફિસમાં ગારદેને બોલાવ્યો, અને તેને નવી છાવણીના પ્લાન ચકાસી જોવા કહ્યું. બારસો લોકો માટે છ બેરેક, આ છેડે રસોડું, ત્યાં એસએસની બેરેક… વગેરે, વગેરે… ઓસ્કર એસએસના રહેવા માટેની સગવડ મેદાનના દૂરના છેડે આવેલી વાડની પાછળ પરંતુ ફેક્ટરીની અંદર જ કરી રહ્યો હતો. તેણે ગારદેને કહ્યું, “મારે ખરેખર એક ઉત્તમ કક્ષાનું સ્નાનાગાર અને ધોબીઘાટ જોઈએ છે. મારી પાસે એવા વેલ્ડરો છે જે તમારી દોરવણી હેઠળ એ કામ કરી શકશે. ટાયફસ…” કહેતાં એણે સ્મિત સાથે ગારદે સામે જોયું. “કોઈને પણ ટાયફસ ન થાય તેનું આપણે ધ્યાન રાખવું છે. પ્લાઝોવમાં ‘જૂ’નો ત્રાસ તો પહેલેથી જ છે. અહીં આપણે કપડાં ઊકાળવાની સગવડ પણ જોઈશે.”